Gewilde musikant sterf op 28Tim Bergling, oftewel Avicii. Foto: @Avicii / Twitter Die gewilde Sweedse platejoggie en musiekvervaardiger Tim Bergling, oftewel Avicii, is in die ouderdom van 28 dood. Volgens berigte is Bergling Vrydagmiddag dood in Muscat in Oman aangetref. “Dit is met groot hartseer dat ons Tim Bergling, ook bekend as Avicii, se dood moet aankondig,” het Diana Baron, sy reklamebeampte, in ŉ verklaring gesê. “Die familie is gebroke en ons versoek almal om asseblief hul privaatheid te respekteer. Geen verdere verklarings sal deurgegee word nie.” Meer inligting en omstandighede rakende sy dood is nie bekend gemaak nie. Bloomberg berig Avicii het in 2016 opgehou om voor gehore op te tree nadat hy met akute pankreatitis gediagnoseer is, gedeeltelik as gevolg van oormatige alkoholverbruik. Hy het in 2014 sy galblaas en blindederm verwyder en moes ŉ reeks konserte kanselleer om te herstel. Hy het tot onlangs toe nog musiek in sy ateljee vervaardig. Een van sy treffers is Wake Me Up: